О Б Р А З Л О Ж Е Њ Е

I Уставни основ за доношење Закона

Уставни основ за доношење овог закона, садржан је у члану 99. став 1. тачка 4. Устава Републике Србије, према којем Народна скупштина потврђује међународне уговоре када је законом предвиђена обавеза њиховог потврђивања.

II Разлози за потврђивање Протокола и циљеви који се њиме желе остварити

Уговор између Савезне Републике Југославије и Републике Мађарске o избегавању двоструког опорезивања у односу на порезе на доходак и на имовину („Службени лист СРЈ – Међународни уговори”, број 10/01) потписан је у Будимпешти, 20. јуна 2001. године (у даљем тексту: Уговор). Уговор се примењује од 1. јануара 2003. године.

Уговор је, са почетком примене од 1. јануара 2022. године, измењен Мултилатералном конвенцијом за примену мера које се у циљу спречавања ерозије пореске основице и премештања добити односе на пореске уговоре („Службени гласник РС – Међународни уговори”, број 3/18).

Уговор производи правно дејство и у билатералним економским односима између Републике Србије и Мађарске.

С тим у вези, у члану 2. (Порези на које се примењује Уговор) став 3. Уговора (поред осталог) предвиђено је, да се Уговор примењује:

„у Југославији (данас, Републици Србији - прим. М.Ф.):

(1) порез на добит;

(2) порез на доходак;

(3) порез на имовину;

(4) порез на приход од међународног саобраћаја.

(у даљем тексту: „југословенски порез” - данас: српски порез - прим. М.Ф.);

у Мађарској:

(1) порез на доходак;

(2) порез на добит корпорација;

(3) порез на дивиденде;

(4) порез на грађевинско земљиште;

(5) порез на зграде.

(у даљем тексту: „мађарски порез”).”

Истовремено, у члану 27. (Размена обавештења) став 1. Уговора превиђено је решење које (поред осталог) предвиђа да:

„Надлежни органи држава уговорница размењују обавештења потребна за примену одредаба овог уговора или унутрашњег закона држава уговорница који се односе на порезе  
  
  
обухваћене овим уговором ако опорезивање предвиђено тим законима није у супротности с овим уговором, а посебно за спречавање утаје или евазије тих пореза.”

Имајући у виду наведено, указујемо да су, у међувремену, од дана почетка примене Уговора, надлежни органи Републике Србије и Мађарске (на мађарску иницијативу) констатовали потребу да, размена обавештења из члана 27. (Размена обавештења) став 1. Уговора, треба да се врши не само у односу на порезе обухваћене Уговором, већ и на порезе сваке врсте и описа (укључујући на пример и порез на додату вредност) како је то предвиђено и у ОЕЦД Моделу уговора из 2017. године (што су, прихватиле и Република Србија и Мађарска) са напоменом, да Република Србија истоветно решење има и у уговорима о избегавању двоструког опорезивања са неким другим државама уговорницама.

С обзиром на изнето, као и у циљу обезбеђења ваљаног правног односа, договорено је да се закључи Протокол о измени важећег Уговора (у даљем тексту: Протокол) у који би се (поред осталог) уградиле наведене измене члана 27. (Размена обавештења) став 1. Уговора.

Нацрт Протокола између Републике Србије и Мађарске о измени Уговора између Савезне Републике Југославије и Републике Мађарске o избегавању двоструког опорезивања у односу на порезе на доходак и на имовину (у даљем тексту: Протокол) парафиран је (електронским путем) 27. октобра 2023. године. Две стране су се сагласиле о потреби предузимања свих мера неопходних за што скорије потписивање Протокола.

С тим у вези, Влада је, Закључком 05 Број: 018-11210/2023 од 20. новембра 2023. године, усвојила Нацрт Протокола између Републике Србије и Мађарске о измени Уговора између Савезне Републике Југославије и Републике Мађарске o избегавању двоструког опорезивања у односу на порезе на доходак и на имовину (тачка 2. Закључка).

Влада је задужила Министарство финансија да предложи лице које ће, у име Владе као заступника Републике Србије, потписати наведени протокол, онда када се са мађарском страном постигне договор о термину и месту потписивања, као и о нивоу потписника (тачка 3. Закључка).

С обзиром на наведено, са Мађарском је (на њихов предлог) договорено да се Протокол потпише у Будимпешти, 8. октобра 2024. године, током 14. заседања Мешовитог комитета за економску сарадњу.

Влада је, Закључком 05 Број: 119-8981/2024 од 20. септембра 2024. године (поред осталих) овластила Јожефа Керекеша, државног секретара у министарству финансија да, у име Владе као заступника Републике Србије, потпише Протокол између између Републике Србије и Мађарске о измени Уговора између Савезне Републике Југославије и Републике Мађарске o избегавању двоструког опорезивања у односу на порезе на доходак и на имовину (тачка 1. Закључка).

Протокол је потписан 8. октобра 2024. године у Будимпешти. У име Владе, као заступника Републике Србије, Протокол је потписао Јожеф Керекеш, државни секретар у министарству финансија, а у име Мађарске, Норберт Изер (Norbert Izer), државни секретар за пореска питања у Министарству финансија Мађарске.

III Објашњење основних правних института и појединачних решења

Одредбом члана 1. овог закона предвиђа се потврђивање Протокола између Републике Србије и Мађарске о измени Уговора између Савезне Републике Југославије и Републике Мађарске o избегавању двоструког опорезивања у односу на порезе на доходак и на имовину, потписаног 8.октобра 2024. године у Будимпешти.

Одредба члана 2. овог закона садржи текст Протокола између Републике Србије и Мађарске о измени Уговора између Савезне Републике Југославије и Републике Мађарске o  
  
избегавању двоструког опорезивања у односу на порезе на доходак и на имовину, у оригиналу на српском језику.

У одредби члана 3. уређује се ступање на снагу овог закона.

IV Оцена потребних финансијских средстава за спровођење Закона

За спровођење овог закона нису потребна финансијска средства из буџета Републике Србије.

V Анализа ефеката Закона

У складу са одредбама члана 40. став 2. и члана 46. став 6. Пословника Владе („Службени гласник РС”, бр. 61/06 - пречишћен текст, 69/08, 88/09, 33/10, 69/10, 20/11, 37/11, 30/13 и 76/14), уз Предлог закона о потврђивању Протокола између Републике Србије и Мађарске о измени Уговора између Савезне Републике Југославије и Републике Мађарске o избегавању двоструког опорезивања у односу на порезе на доходак и на имовину не треба приложити Анализу ефеката закона, с обзиром да доношење овог закона представља испуњавање међународне обавезе.

Имајући у виду да је реч о потврђивању међународног уговора (протокола) и испуњавању међународне обавезе, текст Протокола није могуће једнострано мењати.